กบข.จับมือออมสิน มอบสินเชื่ออัตราดอกเบี้ยพิเศษ
กบข.จับมือออมสิน มอบสินเชื่ออัตราดอกเบี้ยพิเศษเพื่อสมาชิก
3 พ.ย. 2553

กบข.จับมือออมสิน มอบสินเชื่ออัตราดอกเบี้ยพิเศษเพื่อสมาชิก
นางสาวโสภาวดี เลิศมนัสชัย เลขาธิการ กองทุนบำเหน็จบำนาญข้าราชการ (กบข.) เปิดเผยว่า  กบข.ได้ร่วมมือกับธนาคารออมสิน  จัดโครงการสินเชื่อสวัสดิการธนาคารออมสินเพื่อสมาชิก กบข.โดยธนาคารออมสินจะให้บริการสินเชื่อประเภทต่างๆ  ได้แก่ สินเชื่อเพื่อการศึกษา สินเชื่อเพื่อการท่องเที่ยว  และสินเชื่อธนาคารประชาชน (สินเชื่ออาชีพ) สำหรับสมาชิก กบข.ในอัตราดอกเบี้ยพิเศษ และข้อเสนอพิเศษกว่าประชาชนทั่วไป  นอกจากนี้ สมาชิก กบข.ที่ได้รับอนุมัติเงินกู้ภายในวันที่ 31 ธันวาคม2553 จะได้รับของที่ระลึกจากธนาคารออมสินอีกด้วย
ทั้งนี้  โครงการสินเชื่อสวัสดิการธนาคารออมสินเพื่อสมาชิก กบข. จัดขึ้นเพื่อให้สมาชิกสามารถนำสินเชื่อมาใช้เป็นเงินทุนหมุนเวียนในการประกอบอาชีพ  หรือใช้จ่ายที่จำเป็นต่อการดำรงชีพ  รวมถึงการชำระหนี้ต่างๆ โดยโครงการดังกล่าวถือเป็นการตอบสนองนโยบายของ    กบข.ที่มุ่งเน้นสร้างสวัสดิการ 3 ด้านเพื่อสมาชิก “ลดรายจ่าย เพิ่มรายได้ สร้างความสุข”
สำหรับสมาชิก กบข.ที่สนใจโครงการดังกล่าวสามารถติดตามรายละเอียดได้ทางwww.gpf.or.th  หรือ สอบถามฝ่ายบริการสมาชิกโทร. 1179 
กบข. กองทุนบำเหน็จบำนาญข้าราชการ (กบข.) จัดตั้งขึ้นตาม พรบ.กองทุนบำเหน็จบำนาญข้าราชการ พ.ศ.2539 เพื่อเป็นหลักประกันการจ่ายบำเหน็จบำนาญและให้ประโยชน์ตอบแทนการรับราชการแก่ข้าราชการเมื่อออกจากราชการ  ส่งเสริมการออมทรัพย์ของสมาชิก และจัดสวัสดิการและสิทธิประโยชน์อื่นให้แก่สมาชิก  กบข. มีสถานะเป็นองค์กรของรัฐจัดตั้งขึ้นตามกฎหมายเฉพาะไม่มีสถานะเป็นส่วนราชการหรือรัฐวิสาหกิจ มีคณะกรรมการ กบข.เป็นผู้กำหนดนโยบาย ปัจจุบัน กบข.มีสมาชิกกว่า1.2 ล้านคน มูลค่าสินทรัพย์สุทธิประมาณ 480,000 ล้านบาท